מספר פנימי: 573995

הכנסת העשרים

**יוזמים: חברי הכנסת** **יעל כהן-פארן**
 **יצחק הרצוג**
 **ציפי לבני**
 **אראל מרגלית**
 **איל בן ראובן**
 **יוסי יונה**
 **איילת נחמיאס ורבין**
 **נחמן שי**
 **איציק שמולי**
 **עמר בר-לב**
 **מרב מיכאלי**
 **קסניה סבטלובה**
 **יחיאל חיליק בר**
 **מיקי רוזנטל**
 **יואל חסון**
 **מיכל בירן**
 **איתן כבל**
 **איתן ברושי**
 **מנואל טרכטנברג**
 **סתיו שפיר**
 **רויטל סויד**
 **זוהיר בהלול**
 **עמיר פרץ**
 **שלי יחימוביץ'**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/2615/20

הצעת חוק הפחתת פליטות גזי חממה, התשע"ו–2016

|  |  |  |
| --- | --- | --- |
|  |  | פרק א': מטרה ופרשנות |
| מטרת החוק | 1. | מטרתו של חוק זה היא להגדיר יעדים להפחתה משמעותית בפליטת גזי החממה, לשם מניעת שינויים באקלים, צמצום זיהום האוויר, שמירה על בריאות הציבור והגנה על הסביבה והכול לשם מימוש הזכות לסביבה נאותה, למניעה ולצמצום של מפגעים סביבתיים, לשיפור איכות החיים והסביבה ולשמירה על המערכות האקולוגיות והמגוון הביולוגי, למען הציבור ולמען הדורות הבאים.  |
| הגדרות | 2. | בחוק זה – |
|  |  | "אמצעים להפחתת פליטות" – פעולות, כלים ומנגנונים נוספים הניתנים ליישום במקור פליטה, שמטרתם להפחית את פליטת גזי החממה במקור פליטה, במישרין או בעקיפין, לרבות בדרך של שינוי תהליכים המתבצעים במקור הפליטה ואמצעים טכנולוגיים אחרים הננקטים בו; |
|  |  | "גזי חממה" – גזים מסוגים המפורטים להלן הנמצאים בכל שכבות האטמוספרה העוטפות את כדור הארץ: |
|  |  |  | (1) פחמן דו-חמצני; carbon dioxide (CO2)  |
|  |  |  | (2) מתאן;methane (CH4)  |
|  |  |  | (3) תחמוצת החנקן; nitrous oxide (N2O) |
|  |  |  | (4) הידרופלורוקרבונים; hydrofluorocarbons (HFCs)  |
|  |  |  | (5) פרפלורוקרבונים; perfluorocarbons (PFCs)  |
|  |  |  | (6) גפרית שש-פלואורידית; sulphur hexafluoride (SF6)  |
|  |  |  | (7) גזים נוספים כפי שקבע השר בצו, באישור הוועדה; |
|  |  | "הוועדה" – ועדת הפנים והגנת הסביבה של הכנסת; |
|  |  | "היתר פליטת גזי חממה" – היתר לפלוט גזי חממה בכמות ביחידות פליטה שוות ערך, שאינה עולה על כמות שאישר השר בתקופה של שנה; |
|  |  | "המשרד" – המשרד להגנת הסביבה; |
|  |  | "הפחתת פליטות ישירה" – הפחתת פליטת גזי חממה המבוצעת במקור הפליטה עצמו; |
|  |  | "הפחתת פליטות עקיפה" – פעולה הננקטת על ידי בעל מקור פליטה, המביאה להפחתה בפליטת גזי חממה בכמות זהה ובאותו פרק זמן של הפחתה ישירה, ואשר אושרה על ידי השר, לרבות בדרך של שינוי תהליכי וטכנולוגיה חדשה; |
|  |  | "חוק העונשין" – חוק העונשין, התשל"ז–1977[[1]](#footnote-2); |
|  |  | "חוק למניעת מפגעים סביבתיים (תביעות אזרחיות)" – חוק למניעת מפגעים סביבתיים (תביעות אזרחיות), התשנ"ב–1992[[2]](#footnote-3); |
|  |  | "חוק סדר הדין הפלילי" – חוק סדר הדין הפלילי [נוסח משולב], התשמ"ב–1982[[3]](#footnote-4); |
|  |  | "יחידת פליטה שוות ערך" – טון פחמן דו-חמצני או משקל של גז חממה אחר הגורם להשפעה אקלימית זהה למשקל האמור של פחמן דו-חמצני, בהתבסס על המידע המדעי המעודכן ביותר, כפי שיפרסם השר ברשומות; |
|  |  | "יעד פליטה כולל" – הכמות המרבית המותרת לפליטת גזי חממה; |
|  |  | "מנגנון שוק לעמידה ביעדים" – כל אחד מאלה: |
|  |  |  | (1) מערכת המבוססת על עקרונות התחרות החופשית למסחר ועל היתרי פליטת גזי חממה, המביאה להפחתה כוללת של פליטת גזי חממה; |
|  |  |  | (2) חליפין, אשראי, בנקאות וסחר אחר בגזי חממה, במסגרת הוראות לפי חוק זה, שקבע השר, המביאים להפחתה של פליטת גזי חממה; |
|  |  | "מקור פליטה" – מתקן או מערך מתקנים, נייח או נייד, לרבות מכונה, מכשיר או חפץ שנפלטים ממנו גזי חממה לאוויר או הגורמים או עלולים לגרום לפליטת גזי חממה לאוויר, עקב פעולה או תהליך המתבצעים בהם או באמצעותם, לרבות כל פעולה או תהליך נלווים, שיש להם או שעלולה להיות להם השפעה על פליטת גזי חממה, ולמעט אם גזי חממה הנפלטים או העלולים להיפלט מהם היא בכמות זניחה; |
|  |  | "פליטת גזי חממה כוללת" – סך פליטת גזי החממה בישראל ביחידות פליטה שוות ערך; |
|  |  | "קו הבסיס" – פליטת גזי החממה הכוללת בישראל בשנת 2000; |
|  |  | "שיקולי יעילות" – העלות הכרוכה בהפחתת כמות מסוימת של גזי חממה בהתייחס לפוטנציאל ההשפעה של אותה כמות על שינוי האקלים; |
|  |  | "השר" – השר להגנת הסביבה. |
|  |  | פרק ב': יעד פליטה כולל |
| יעדים להפחתת הפליטה של גזי חממה | 3. | (א) עד סוף שנת 2030, תופחת בישראל, לכל הפחות ב-30 אחוזים, פליטת גזי החממה הכוללת השנתית בשטחה ביחס לקו הבסיס. |
|  |  | (ב) עד סוף שנת 2050, תופחת בישראל, לכל הפחות ב-80 אחוזים, פליטת גזי החממה הכוללת השנתית בשטחה ביחס לקו הבסיס. |
|  |  | פרק ג': תכנית לאומית להפחתה של פליטת גזי חממה |
| תכנית לאומית להפחתת הפליטה של גזי חממה | 4. | (א) הממשלה תאשר, בתוך שישה חודשים מיום תחילתו של חוק זה, לפי הצעת השר, תכנית לאומית רב שנתית לשם קידום מטרות חוק זה והעמידה ביעדים שנקבעו בסעיף 3 (להלן – התכנית), אשר תכלול – |
|  |  |  | (1) יעדי ביניים להפחתת הפליטה של גזי חממה בישראל בתוך פרקי הזמן שייקבעו בתכנית, בכפוף ליעדים הקבועים בסעיף 3; |
|  |  |  | (2) אמצעים ודרכים לעמידה ביעדים שנקבעו, לרבות הטלת הגבלות על פליטת גזי חממה ממקורות פליטה, אמצעים להפחתה של פליטת גזי חממה, מנגנוני שוק לעמידה ביעדים ותמריצים כלכליים לעידוד הפחתת הפליטות של גזי חממה; |
|  |  |  | (3) הוראות לעניין ביצוע התכנית על ידי שרי הממשלה, לרבות לעניין רישום ודיווח על פליטות של גזי חממה בהתאם לשטחי פעולה שבתחום אחריותם של משרדי הממשלה שעליהם הם ממונים. |
|  |  | (ב) שרי הממשלה ידווחו לממשלה, אחת לשנה, על הפעולות שננקטו על ידי משרדיהם בהתאם לתכנית בשנה שקדמה למועד הגשת הדיווח; דיווח כאמור יימסר לא יאוחר מיום 31 במרס בשנה שלאחר מכן. |
|  |  | (ג) | (1) השר יציג את התכנית בפני הוועדה ויגיש לה, לא יאוחר מיום 31 במאי בכל שנה, דין וחשבון בדבר יישום התכנית בשנה שקדמה למועד הדיווח אשר יכלול, בין היתר, דיווח על ההתקדמות בהשגת היעדים שנקבעו וצעדים מתוכננים להשגת היעדים; התברר כי לא הושגו היעדים שנקבעו או כי צפוי שלא יושגו, יפרט השר את הצעדים והאמצעים המיוחדים שיינקטו כדי להבטיח עמידה ביעדים כאמור. |
|  |  |  | (2) בדין וחשבון כאמור בפסקה (1) יכלול השר הערכה מפורטת של הסיכונים וההשפעות הצפויים להתקיים בישראל עקב שינויי האקלים הקיימים או הצפויים, לרבות סיכונים והשפעות פיסיים, גיאוגרפיים, בריאותיים, כלכליים, חברתיים וסביבתיים. |
|  |  | (ד) הממשלה, לפי הצעת השר או שרים אחרים, תעדכן את התכנית מעת לעת ולפחות אחת לחמש שנים. |
|  |  | (ה) התכנית תגובש תוך שיתופו של הציבור במהלך שלבי הכנתה השונים על מנת להבטיח שכל בעלי העניין יוכלו להביע את עמדתם ולהגיב על התכנית המתגבשת, לפי הוראות שקבע השר, באישור הוועדה, בין היתר, בעניין המועדים והדרכים להעמדת טיוטת התכנית לעיון הציבור, הגשת הערות לתכנית המוצעת וקיום של דיון ציבורי לגבי התכנית. |
|  |  | פרק ד': הוראות ליישום התכנית |
| תקנות | 5. | (א) בתוך שישה חודשים מיום אישור התכנית, ולא יאוחר משנה מיום תחילתו של חוק זה, יתקין השר, באישור הוועדה, תקנות ליישום התכנית על מנת לעמוד ביעדים אשר נקבעו בסעיף 3.  |
|  |  | (ב) בקביעת תקנות כאמור יביא השר בחשבון, בין היתר, שיקולים אלה: |
|  |  |  | (1) אמצעים לעידוד הפחתה מוקדמת של פליטת גזי חממה; |
|  |  |  | (2) שיקולי יעילות; |
|  |  |  | (3) השפעות חיוביות נוספות של אמצעים להפחתת הפליטה של גזי חממה על מניעה וצמצום של זיהום אוויר ומפגעים בריאותיים וסביבתיים אחרים וכן יתרונות נוספים ביישום אמצעים אלה למשק ולכלכלה והרחבת מגוון מקורות האנרגיה העומדים לרשות המשק;  |
|  |  |  | (4) חלקו של כל מקור פליטה בפליטת גזי החממה הכוללת; |
|  |  |  | (5) הידע המדעי והכלכלי המיטבי הזמין, וכן הערכות לגבי היכולת הטכנולוגית הקיימת והצפויה. |
|  |  | (ג) בהוראות לפי סעיף קטן (א) רשאי השר לקבוע מנגנון שוק לעמידה ביעדים או שימוש בכלים כלכליים אחרים, לשם השגת מטרות חוק זה, לרבות לשם השגת היעדים שנקבעו לפי סעיף 3.  |
|  |  | (ד) שר האוצר רשאי לקבוע תמריצים כספיים, לרבות הוראות בענייני מיסוי בהתאם לסמכויותיו לפי כל דין, לשם השגת מטרות חוק זה, לרבות לשם השגת היעדים שנקבעו לפי סעיף 3. |
|  |  | (ה) אין בהוראות לפי סעיף קטן (א) כדי לגרוע מהוראות כל דין בדבר הפחתת הפליטה של מזהמים לאוויר. |
| דיווח על פליטת גזי חממה | 6. | (א) בעל מקור פליטה ידווח ליחידת שינוי האקלים, כהגדרתה בסעיף 7 על פליטת גזי החממה ממקור הפליטה. |
|  |  | (ב) השר יקבע הוראות לעניין דיווח כאמור בסעיף קטן (א), לרבות תיעוד של נתוני הדיווח ועיבודם, העמדת הנתונים לעיון הציבור, ללא תשלום והבקרה והפיקוח על הדיווח כאמור. |
|  |  | (ג) הוראות שייקבעו לפי סעיף זה ייקבעו בהתאם להוראות הקבועות באמנות בין-לאומיות שישראל צד להן, אולם השר רשאי לקבוע הוראות מחמירות מהן. |
|  |  | פרק ה': יחידת שינוי אקלים |
| הקמת יחידת שינוי אקלים  | 7. | תוקם במשרד יחידה שתהא ממונה, בין היתר, על ביצועו, יישומו ואכיפתו של חוק זה (בחוק זה – יחידת שינוי אקלים). |
|  |  | פרק ו': עיצום כספי |
| הודעה על כוונת חיוב בעיצום כספי  | 8. | היה למנהל יחידת האקלים (בחוק זה ­– המנהל) יסוד סביר להניח כי אדם הפר הוראה מההוראות המנויות בסעיף 6 (בסימן זה – מפר) רשאי הוא למסור לו הודעה על כוונה להטיל עליו עיצום כספי (בסימן זה – הודעה על כוונת חיוב); בהודעה כאמור יציין המנהל, בין היתר, את אלה:  |
|  |  | (1) המעשה המהווה את ההפרה;  |
|  |  | (2) שיעור העיצום הכספי והמועד לתשלומו;  |
|  |  | (3) זכותו של המפר לטעון טענותיו לפי הוראות סעיף 9;  |
|  |  | (4) שיעור התוספת על העיצום הכספי בהפרה נמשכת או חוזרת לפי הוראות סעיף 13. |
| זכות טיעון  | 9. | מפר שנמסרה לו הודעה על כוונת חיוב רשאי להגיש טענותיו, בכתב, למנהל, לעניין הכוונה להטיל את העיצום הכספי ולעניין שיעורו, בתוך שלושים ימים ממועד מסירת ההודעה. |
| דרישת תשלום | 10. | (א) המנהל יחליט, לאחר ששקל את הטענות שהוגשו לו לפי סעיף 9, אם להטיל על המפר עיצום כספי, ורשאי הוא להפחית את סכום העיצום הכספי לפי הוראות סעיף 12. |
|  |  | (ב) | (1) החליט הממונה לפי הוראות סעיף קטן (א) להטיל עיצום כספי, ימסור למפר דרישה לשלם את העיצום הכספי (בסימן זה – דרישת תשלום); בדרישת תשלום יציין הממונה, בין היתר, את סכום העיצום הכספי המעודכן כאמור בסעיף 15(א) והמועד לתשלומו. |
|  |  |  | (2) החליט הממונה לפי הוראות סעיף קטן (א) שלא להטיל עיצום כספי, ימסור הודעה על כך למפר. |
|  |  | (ג) לא הגיש המפר את טענותיו לפי הוראות סעיף 9, בתוך שלושים ימים מיום שנמסרה לו ההודעה על כוונת חיוב, יראו הודעה זו, בתום שלושים הימים האמורים, כדרישת תשלום שנמסרה למפר במועד האמור. |
| סכום העיצום הכספי | 11. | סכום העיצום הכספי יהיה 20,000 שקלים חדשים, ואם בוצעה ההפרה על ידי תאגיד – 40,000 שקלים חדשים. |
| סכומים מופחתים  | 12. | (א) הממונה אינו רשאי להטיל עיצום כספי בסכום הנמוך מהסכומים הקבועים בסימן זה, אלא לפי הוראות סעיף קטן (ב). |
|  |  | (ב) השר, בהסכמת שר המשפטים, רשאי לקבוע מקרים, נסיבות ושיקולים שבשלהם ניתן יהיה להטיל עיצום כספי בסכום הנמוך מהקבוע בסימן זה, בשיעורים שיקבע. |
| הפרה נמשכת והפרה חוזרת | 13. | (א) בהפרה נמשכת ייווסף על העיצום הכספי הקבוע לאותה הפרה, החלק העשרים שלו לכל יום שבו נמשכת ההפרה. |
|  |  | (ב) בהפרה חוזרת ייווסף על העיצום הכספי שניתן היה להטיל בשלה אילו היתה הפרה ראשונה, סכום השווה לסכום העיצום הכספי; לעניין זה, "הפרה חוזרת" – הפרת הוראה המפורטת בסעיף 6 בתוך שנתיים מהפרה קודמת של אותה הוראה שבשלה הוטל על המפר עיצום כספי או שבשלה הורשע המפר. |
| המועד לתשלום העיצום הכספי  | 14. | העיצום הכספי ישולם בתוך שלושים ימים מיום מסירת דרישת התשלום כאמור בסעיף 10. |
| סכום מעודכן של העיצום הכספי | 15. | (א) העיצום הכספי יהיה לפי סכומו המעודכן ביום מסירת דרישת התשלום, ולגבי מפר שלא הגיש טענותיו כאמור בסעיף 9 – ביום מסירת ההודעה על כוונת החיוב; הוגש ערעור על דרישת תשלום ועוכב תשלומו של העיצום הכספי לפי סעיף 17(ב) יהיה סכום העיצום הכספי לפי סכומו המעודכן ביום ההחלטה בערעור. |
|  |  | (ב) סכומי העיצום הכספי כאמור בסעיף 11 יתעדכנו ב-1 בינואר בכל שנה (בסעיף קטן זה – יום העדכון), בהתאם לשיעור עליית המדד הידוע ביום העדכון לעומת המדד שהיה ידוע ביום העדכון בשנה שקדמה לו, ולעניין יום העדכון הראשון – לעומת המדד שהיה ידוע ביום כ"ח בסיוון התשס"ח (1 ביולי 2008); הסכום האמור יעוגל לסכום הקרוב שהוא מכפלה של מאה שקלים חדשים; בחוק זה, "מדד" – מדד המחירים לצרכן שמפרסמת הלשכה המרכזית לסטטיסטיקה. |
|  |  | (ג) הודעה על סכום העיצום הכספי המעודכן לפי סעיף קטן (ב), תפורסם ברשומות. |
| הפרשי הצמדה וריבית | 16. | לא שולם עיצום כספי במועד, ייווספו עליו לתקופת הפיגור הפרשי הצמדה וריבית, עד לתשלומו; בסעיף זה, "הפרשי הצמדה וריבית" – כהגדרתם בחוק פסיקת ריבית והצמדה, התשכ"א–1961[[4]](#footnote-5) (בסימן זה – הפרשי הצמדה וריבית).  |
| ערעור לבית משפט שלום | 17. | (א) על דרישת תשלום אפשר לערער לבית משפט השלום, בתוך 30 ימים מיום מסירת הדרישה למפר. |
|  |  | (ב) אין בהגשת ערעור לפי סעיף זה, כדי לעכב את תשלום העיצום הכספי אלא אם כן הסכים לכך המנהל או אם בית המשפט הורה אחרת. |
|  |  | (ג) החליט בית המשפט לקבל ערעור שהוגש לפי סעיף זה, לאחר ששולם העיצום הכספי לפי הוראות פרק זה, יוחזר העיצום הכספי או כל חלק ממנו אשר הופחת בידי בית המשפט, בתוספת הפרשי הצמדה וריבית מיום תשלומו עד יום החזרתו. |
| פרסום | 18. | (א) הוטל עיצום כספי לפי הוראות פרק זה, יפרסם המנהל באתר המשרד פרטים כמפורט להלן, באופן שיבטיח שקיפות לגבי הפעלת שיקול דעתו בקבלת החלטה בדבר הטלת העיצום הכספי: |
|  |  |  | (1) דבר הטלת העיצום הכספי וסכומו, מהות ההפרה שבשלה הוטל ונסיבותיה, שיעור ההפחתה של סכום העיצום הכספי – אם הופחת לפי הוראות סעיף 12 והנסיבות שבשלן הופחת כאמור; |
|  |  |  | (2) פרטים לגבי עיסוק המפר ושם העסק; |
|  |  |  | (3) שם המפר, למעט אם הוא יחיד, אולם המנהל רשאי לפרסם את שמו של מפר שהוא יחיד אם סבר שהדבר נחוץ לשם אזהרת הציבור, והעיצום הכספי הוטל בשל הפרה הקשורה למתן שירות לציבור על ידי המפר. |
|  |  | (ב) הוראות סעיף 9 לחוק חופש המידע, התשנ"ח–1998, יחולו לעניין פרסום לפי סעיף זה, בשינויים המחויבים. |
|  |  | (ג) פרסום כאמור בסעיף קטן (א) בנוגע לעיצום כספי שהוטל על תאגיד יהיה לתקופה של ארבע שנים, ובנוגע לעיצום כספי שהוטל על יחיד – שנתיים וחצי. |
|  |  | (ד) הוטל עיצום כספי לפי הוראות פרק זה והוגש עליו ערעור, יפרסם המנהל את דבר הגשת הערעור ואת תוצאותיו. |
|  |  | (ה) השר רשאי לקבוע דרכים נוספות לפרסום הפרטים האמורים בפסקאות (1) עד (3) שבסעיף קטן (א). |
| שמירת אחריות פלילית | 19. | (א) תשלום עיצום כספי לא יגרע מאחריותו הפלילית של אדם בשל הפרת הוראה המנויה בסעיף 6. |
|  |  | (ב) הוגש נגד מפר כתב אישום בשל הפרת הוראה לפי חוק זה, כאמור בסעיף 20, לא ינקוט נגדו המנהל הליכים לפי פרק זה, ואם שילם המפר עיצום כספי – יוחזר לו סכום העיצום הכספי ששולם, בתוספת הפרשי הצמדה וריבית מיום תשלומו עד יום החזרתו. |
|  |  | פרק ז': עונשין |
| עונשין | 20. | (א) העובר על הוראות שנקבעו מכוחו של חוק זה, דינו – מאסר שנה אחת או קנס כאמור בסעיף 61(א)(4) לחוק העונשין, ואם נעברה העבירה על ידי תאגיד – כפל הקנס האמור. |
|  |  | (ב) היתה העבירה עבירה נמשכת, רשאי בית המשפט להטיל קנס נוסף, בשיעור של חמישה אחוזים מסכום הקנס הקבוע לאותה עבירה, לכל יום שבו נמשכת העבירה, מיום מסירת התראה, או ממועד מאוחר יותר אם נקבע בהתראה; על מסירה לפי סעיף זה יחולו הוראות סעיף 237 לחוק סדר הדין הפלילי, בדבר המצאת מסמכים, בשינויים המחויבים; לעניין זה, "התראה" – התראה בכתב בידי מי שהשר הסמיכו לעניין זה. |
|  |  | (ג) בשל עבירה שעבר אדם לפי חוק זה, שכתוצאה ממנה השיג טובת הנאה או רווח, לעצמו או לאחר, רשאי בית המשפט להטיל עליו קנס בשיעור של פי ארבעה מטובת ההנאה או הרווח שהשיג כאמור, נוסף על כל עונש אחר; לעניין סעיף קטן זה, "טובת הנאה" – לרבות הוצאה שנחסכה. |
|  |  | (ד) קנס שהוטל על עבירה לפי חוק זה ישולם לקרן לשמירת הניקיון, וישמש למטרות חוק זה. |
| **אחריות נושא** משרה **בתאגיד** | 21. | (א) נושא משרה בתאגיד חייב לפקח ולעשות כל שניתן למניעת ביצוע עבירה לפי חוק זה בידי התאגיד או בידי עובד מעובדיו; המפר חובה זו, דינו – כפל הקנס כאמור בסעיף 61(א)(4) לחוק העונשין; לעניין סעיף זה, "נושא משרה" – דירקטור, מנהל פעיל בתאגיד, שותף למעט שותף מוגבל או בעל תפקיד אחר בתאגיד האחראי מטעם התאגיד על התחום שבו נעברה העבירה. |
|  |  | (ב) נעברה עבירה לפי חוק זה בידי תאגיד או בידי עובד מעובדיו, חזקה היא כי נושא משרה בתאגיד הפר את חובתו לפי סעיף קטן (א), אלא אם כן הוכיח כי עשה כל שניתן כדי למלא את חובתו. |
| קובלנה | 22. | (א) על עבירה לפי חוק זה רשאים המנויים להלן להגיש קובלנה כאמור בסעיף 68 לחוק סדר הדין הפלילי: |
|  |  |  | (1) כל אדם – לגבי עבירה שנעברה ברשות היחיד שלו או שגרמה לו לנזק; |
|  |  |  | (2) רשות מקומית – לגבי עבירה שנעברה בתחומה; |
|  |  |  | (3) כל אחד מהגופים הקבועים בתוספת לחוק למניעת מפגעים סביבתיים (תביעות אזרחיות). |
|  |  | (ב) לא תוגש קובלנה לפי סעיף קטן (א) אלא אם כן מסר הקובל הודעה לשר על כוונתו לעשות כן ולא הוגש, בתוך 60 ימים לאחר מכן, כתב אישום מטעם היועץ המשפטי לממשלה. |
| תחולת הוראות חוק למניעת מפגעים | 23. | על הפרת הוראות לפי חוק זה, יחולו הוראות סעיפים 10א ו-11ב לחוק למניעת מפגעים, התשכ"א–1961[[5]](#footnote-6). |
|  |  | פרק ח': הוראות שונות |
| **תחולה על המדינה** | 24. | הוראות חוק זה יחולו גם על המדינה. |
| **שמירת דינים** | 25. | חוק זה בא להוסיף על הוראות כל דין בעניין מניעת זיהום אוויר ולא לגרוע מהן. |
| **ביצוע** ותקנות | 26. | השר ממונה על ביצוע חוק זה, והוא רשאי להתקין תקנות בכל עניין הנוגע לביצועו, לרבות צווים לעניין הוספת גזים להגדרה "גזי חממה". |
| **תיקון חוק הגנת הסביבה (סמכויות פיקוח ואכיפה)** | 27. | בחוק הגנת הסביבה (סמכויות פיקוח ואכיפה), התשע"א–2011[[6]](#footnote-7), בתוספת, אחרי פרט (25) יבוא: |
|  |  | "(26) חוק הפחתת הפליטה של גזי חממה, התשע"ו–2016." |
| **תיקון חוק התכנון** והבנייה | 28. | בחוק התכנון והבנייה, התשכ"ה–1965[[7]](#footnote-8), בסעיף 1, בהגדרה "תסקיר השפעה על הסביבה", אחרי "השפעות שליליות" יבוא "לרבות בכל הנוגע לפליטת גזי חממה ולעמידה ביעדי הפחתת הפליטה של גזי חממה; לעניין זה, "פליטת גזי חממה" ו"יעדים להפחתת הפליטה של גזי חממה" – כמשמעותם בחוק הפחתת הפליטה של גזי חממה, התשע"ו–2016". |
| **תיקון החוק למניעת מפגעים סביבתיים (תביעות אזרחיות)** | 29. | בחוק למניעת מפגעים סביבתיים (תביעות אזרחיות), בסעיף 1 – |
|  |  | (1) אחרי ההגדרה "זיהום על ידי חומרים מסוכנים" יבוא: |
|  |  |  | ""זיהום על ידי פליטת גזי חממה" – זיהום על ידי פליטת גזי חממה כמשמעותו בחוק הפחתת הפליטה של גזי חממה, התשע"ו–2016."; |
|  |  | (2) בהגדרה "מפגע סביבתי", אחרי "זיהום על ידי קרינה" יבוא "זיהום על ידי פליטת גזי חממה". |
| תיקון **חוק משק החשמל** | 30. | בחוק משק החשמל, התשנ"ו–1996[[8]](#footnote-9), בסעיף 19 – |
|  |  | (1) בסעיף קטן (א), בכל מקום, במקום "בהתייעצות עם הרשות" יבוא "בהתייעצות עם השר להגנת הסביבה ועם הרשות"; |
|  |  | (2) אחרי סעיף קטן (א) יבוא: |
|  |  |  | "(א1) לא יאשר השר תכנית פיתוח בלי ששקל את השפעתה לעניין פליטת גזי חממה ואת התאמתה ליעדים להפחתת הפליטה של גזי חממה; לעניין זה, "פליטת גזי חממה" ו"יעדים להפחתת הפליטה של גזי חממה" – כמשמעותם בחוק הפחתת הפליטה של גזי חממה, התשע"ו–2016." |

דברי הסבר

שינוי האקלים ותופעות ההתחממות הגלובלית מהווים את אחד האיומים הגדולים ביותר הניצבים לפתחה של מדינת ישראל ושל האנושות בכללה. משבר האקלים כבר מכה ומורגש בתחומי חיים שונים ויש לפעול לאלתר להפחתת פליטת גזי החממה לאוויר.

העולם כולו נרתם למאבק בתופעה זו ולניסיון להפחיתה באמצעות הסכמים בינלאומיים ובפרט באמצעות אמנת האקלים (**United Nation Framework Convention on Climate Change**) ובאמצעות המנגנונים ליישומה כפי שנקבעו לאחרונה בוועידת האקלים שהתקיימה בפריז. במסגרות אלו מחויבות המדינות המפותחות להפחית את פליטת גזי החממה משטחן באופן משמעותי.

מדינת ישראל הגדירה בעבר יעדי הפחתה, אך לא עמדה בהם ולא פעלה לקידום תכנית להשגתם. לוועידת האקלים בפריז הציגה ישראל יעדים נמוכים משמעותית ביחס לשאר מדינות ה-OECD להפחתת פליטות גזי החממה בשטחה, וטרם הציגה תכנית לאומית, אשר תביא לעמידה אפילו ביעדים הנמוכים שהציגה. בכך מפגרת ישראל אחרי רוב המדינות המפותחות ואחרי סדר היום העולמי ואינה תורמת את חלקה למאבק בהתחממות הגלובלית ובמשבר שינוי האקלים. עובדה אשר מסיבה לה נזק תדמיתי, דיפלומטי ופוגעת במשק הישראלי. כל זאת, על אף שמיקומה של ישראל, על גבול המדבר ועל חוף הים, מבטיח שהיא תהיה בין הנפגעות הראשונות והעיקריות מהשלכותיו של משבר האקלים העולמי. וחרף העובדה כי יש ביכולתה להציב טכנולוגיות מתקדמות להתמודדות עם יעדי הפחתה משמעותיים.

נוכח זאת, חייבת ישראל להגדיר יעדי הפחתת פליטות גזי חממה בשטחה אשר יהיו משמעותיים לפחות כשל מדינות אירופה. מוצע בזאת להפחית ב-30% את כמות פליטות גזי החממה עד שנת 2020, וב-80% עד שנת 2050.

החוק המוצע מעניק לשר להגנת הסביבה סמכויות חיוניות לקביעת תכנית פעולה להפחתת פליטת גזי חממה במטרה לעמוד ביעדים שנקבעו בו, לרבות סמכויות לשימוש בכלים כלכליים (כגון יצירת מנגנון לסחר בפליטות), להטלת מגבלות על פליטת גזי חממה ממקורות שונים, להטלת קנסות, לקביעת חובות רישום ודיווח וכן הלאה. החוק המוצע גם קובע את הקמתה של יחידת שינוי אקלים בתוך המשרד להגנת הסביבה, אשר תהיה מופקדת על נושא זה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

ו' באדר א' התשע"ו – 15.2.16

1. ס"ח התשל"ז, עמ' 226. [↑](#footnote-ref-2)
2. ס"ח התשנ"ב, עמ' 184. [↑](#footnote-ref-3)
3. ס"ח התשמ"ב, עמ' 43. [↑](#footnote-ref-4)
4. ס"ח התשכ"א, עמ' 192. [↑](#footnote-ref-5)
5. ס"ח התשכ"א, עמ' 58. [↑](#footnote-ref-6)
6. ס"ח התשע"א, עמ' 738. [↑](#footnote-ref-7)
7. ס"ח התשכ"ה, עמ' 307. [↑](#footnote-ref-8)
8. ס"ח התשנ"ו, עמ' 208. [↑](#footnote-ref-9)